અહીં ઉલ્લેખનીય છે કે ઈસીબીએ જ ૨૦૦૩માં સૌ પ્રથમ ટી૨૦ મેચની શરૃઆત કરી હતી અને હવે ૧૦૦ બોલ મેચની શરૃઆત પણ તે જ કરવા જઈ રહ્યું છે. ઔપચારિક રીતે તે ક્રિકેટના સૌથી નાના ફોર્મેટ તરીકે માન્યતા મેળવવા તૈયાર છે. હાલ ૧૦-૧૦ ઓવરોની મેચ રમાય છે, પણ તે ઑફિશિયલ રીતે રમાતી નથી. જ્યારે ૧૦૦ બોલની આ લીગમાં ઇંગ્લેન્ડનાં ૮ શહેરોની ટીમના ફ્રેન્ચાઇઝી રહેશે. દરેક ટીમના પંદર ખેલાડીઓમાં ત્રણ વિદેશી ખેલાડીઓ રાખી શકાશે. ખેલાડીઓની આઈપીએલની જેમ જ હરાજી કરીને ખરીદી થશે. બીબીસી ટીવી પરથી આ ટૂર્નામેન્ટનું જીવંત પ્રસારણ થશે. ઇંગ્લેન્ડ ક્રિકેટ બોર્ડના ૪૧ કાઉન્ટી સભ્યો પૈકી ૩૮ સભ્યોએ હાલ આ ટૂર્નામેન્ટની તરફેણમાં મત આપ્યો છે. ટૂર્નામેન્ટનું માળખું જોતાં એ સ્પષ્ટ થાય છે કે, આઈપીએલ અને અન્ય ટી૨૦ લીગની સફળતાથી પ્રેરાઈને ઈસીબીએ આ પગલું ભર્યું છે. ઈસીબીના ચીફ એક્ઝિક્યુટિવ ટૉમ હેરિસને કહ્યું છે તે મુજબ આ ટૂર્નામેન્ટમાં કુલ ૩૮ મેચો રમાશે. જેમાં દરેક ટીમ ઘરઆંગણે ચાર મેચ જ્યારે હરીફ ટીમના ગ્રાઉન્ડ પર ચાર એમ કુલ આઠ મેચો રમશે. આ લીગની મેચો લોડ્ર્ઝ, ઓવલ, માન્ચેસ્ટર, સાઉધમ્પ્ટન, કાર્ડિફ, નોટિંગહામ જેવાં શહેરોમાં રમાશે. આ સાથે ઇંગ્લેન્ડથી સ્થાનિક કાઉન્ટી અને ટી૨૦ મેચો તો રમાશે જ.